PMIndiaData/PMIndiaSum huggingface dataset:
ପ୍ରଧାନମନ୍ତ୍ରୀ ମୋଦୀ, ବାଂଲାଦେଶ ପ୍ରଧାନମନ୍ତ୍ରୀ ଶେଖ ହସିନା, ପଶ୍ଚିମବଙ୍ଗ ଓ ତ୍ରିପୁରା ମୁଖ୍ୟମନ୍ତ୍ରୀ ମିଳିତ ଭାବେ ଉତ୍ସର୍ଗ କଲେ ବାଂଲାଦେଶର ତିନି ପ୍ରକଳ୍ପ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ବାଂଲାଦେଶ ପ୍ରଧାନମନ୍ତ୍ରୀ ଶେଖ ହାସିନା, ପଶ୍ଚିମବଙ୍ଗ ମୁଖ୍ୟମନ୍ତ୍ରୀ ସୁଶ୍ରୀ ମମତା ବାନାର୍ଜୀ ଏବଂ ତ୍ରିପୁରା ମୁଖ୍ୟମନ୍ତ୍ରୀ ଶ୍ରୀ ବିପ୍ଳବ କୁମାର ଦେବ ଆଜି ବାଂଲାଦେଶରେ ତିନୋଟି ପ୍ରକଳ୍ପକୁ ମିଳିତ ଭାବେ ଭିଡିଓ କନଫରେନ୍ସ ଜରିଆରେ ଉଦଘାଟନ କରିଥିଲେ । ଏହି ଅବସରରେ ଭାରତର ବୈଦେଶିକ ବ୍ୟାପାର ମନ୍ତ୍ରୀ ଶ୍ରୀମତି ସୁଷମା ସ୍ୱରାଜ ଏବଂ ବାଂଲାଦେଶ ବୈଦେଶିକ ମନ୍ତ୍ରୀ ଭିଡିଓ କନଫରେନ୍ସିଂ ଜରିଆରେ ଯଥାକ୍ରମେ ନୂଆଦିଲ୍ଲୀ ଏବଂ ଢାକାରୁ ଯୋଗ ଦେଇଥିଲେ । ଉଦଘାଟିତ ପ୍ରକଳ୍ପ ମଧ୍ୟରେ ରହିଛି : (1) ଭେରମାରା (ବାଂଲାଦେଶ)-ବହରମପୁର (ଭାରତ) ଆନ୍ତଃସଂଯୋଗ ଜରିଆରେ ଭାରତରୁ ବାଂଲାଦେଶକୁ 500 ମେଗାୱାଟ ଅତିରିକ୍ତ ବିଦ୍ୟୁତ ଯୋଗାଣ, (2) ଆଖଉରା-ଅଗରତାଲା ରେଳ ଲିଙ୍କ (3) ବାଂଲାଦେଶ ରେଳବାଇର କୁଲାଉରା-ଶାହାବାଜପୁର ଅଂଶର ପୁନଃନିର୍ମାଣ । ଏହି ଅବସରରେ ଉଦବୋଧନ ଦେଇ ପ୍ରଧାନମନ୍ତ୍ରୀ ସ୍ମରଣ କରି କହିଥିଲେ ଯେ ସେ ନିକଟ ଅତୀତରେ ଅନେକ ଥର, କାଠମାଣ୍ଡୁରେ ଆୟୋଜିତ ବିମସ୍ଟେକ ଶିଖର ସମ୍ମିଳନୀରେ, ଶାନ୍ତି ନିକେତନରେ ଏବଂ ଲଣ୍ଡନରେ ଅନୁଷ୍ଠିତ ରାଜ୍ୟଗୋଷ୍ଠୀ ଶିଖର ସମ୍ମିଳନୀରେ ବାଂଲାଦେଶ ପ୍ରଧାନମନ୍ତ୍ରୀ ଶେଖ ହାସିନାଙ୍କୁ ଭେଟିବାର ସୁଯୋଗ ପାଇଛନ୍ତି । ପ୍ରୋଟୋକଲରେ ଫସି ନଯାଇ ପଡ଼ୋଶୀ ରାଷ୍ଟ୍ରଗୁଡ଼ିକ ମଧ୍ୟରେ ପଡ଼ୋଶୀଙ୍କ ଭଳି ସମ୍ପର୍କ ରହିବା ଆବଶ୍ୟକ ବୋଲି ସେ ଦୋହରାଇଥିଲେ । ସେମାନଙ୍କ ମଧ୍ୟରେ ନିୟମିତ ଗସ୍ତ ଏବଂ ଆଲୋଚନା ହେବା ଆବଶ୍ୟକ ବୋଲି ସେ କହିଥିଲେ । ସେ କହିଥିଲେ ଯେ ତାଙ୍କର ବାଂଲାଦେଶ ପ୍ରଧାନମନ୍ତ୍ରୀଙ୍କ ମଧ୍ୟରେ ନିୟମିତ ବାର୍ତ୍ତାଳାପ ଯୋଗୁ ଦୁଇ ଦେଶର ସମ୍ପର୍କରେ ନିବିଡ଼ତା ପ୍ରତିଫଳିତ ହୋଇଛି । 1965 ପୂର୍ବ ସ୍ଥିତି ଭଳି ଯୋଗାଯୋଗ ବ୍ୟବସ୍ଥାର ପୁନରୁଦ୍ଧାର ପାଇଁ ବାଂଲାଦେଶ ପ୍ରଧାନମନ୍ତ୍ରୀ ଶେଖ ହାସିନାଙ୍କ ଦୂରଦୃଷ୍ଟି ବିଷୟରେ ପ୍ରଧାନମନ୍ତ୍ରୀ ମୋଦୀ ସ୍ମରଣ କରାଇଥିଲେ । ସେ ଖୁସି ବ୍ୟକ୍ତ କରି କହିଥିଲେ ଯେ ଗତ କିଛି ବର୍ଷ ମଧ୍ୟରେ ଏହି ଲକ୍ଷ୍ୟ ହାସଲ ଦିଗରେ ସ୍ଥିର ଅଗ୍ରଗତି ହୋଇଛି । ସେ କହିଥିଲେ ଯେ ଆଜି ଆମେ ଆମର ବିଦ୍ୟୁତ ସଂଯୋଗକୁ ବଢ଼ାଇଛୁ ଏବଂ ଆମର ରେଳ ଯୋଗାଯୋଗକୁ ବଢ଼ାଇବା ଲାଗି ଦୁଇଟି ପ୍ରକଳ୍ପ ବୃଦ୍ଧି କରିଛୁ । ସେ ସ୍ମରଣ କରାଇ ଦେଲେ ଯେ 2015ରେ ତାଙ୍କର ବାଂଲାଦେଶ ଗସ୍ତ କାଳରେ ବାଂଲାଦେଶକୁ ଅତିରିକ୍ତ 500 ମେଗାୱାଟ ବିଦ୍ୟୁତ ଶକ୍ତି ଦେବା ଲାଗି ନିଷ୍ପତ୍ତି ନିଆଯାଇଥିଲା । ପଶ୍ଚିମବଙ୍ଗ ଏବଂ ବାଂଲାଦେଶ ମଧ୍ୟରେ ସଂଚାର ସଂଯୋଗ ପ୍ରୟୋଗ ମାଧ୍ୟମରେ ଏହା କରାଯାଇଥିବା ସେ କହିଥିଲେ ଏବଂ ଏଥିପାଇଁ ପଶ୍ଚିମବଙ୍ଗ ମୁଖ୍ୟମନ୍ତ୍ରୀ ସୁଶ୍ରୀ ମମତା ବାନାର୍ଜୀଙ୍କୁ ଏହି ସୁବିଧା ଯୋଗାଇ ଦେବା ଲାଗି ଧନ୍ୟବାଦ ଜଣାଇଥିଲେ । ସେ କହିଥିଲେ ଯେ ଏହି ପ୍ରକଳ୍ପ ଶେଷ ହେବା ଦ୍ୱାରା 1.16 ଗିଗାୱାଟ ବିଦ୍ୟୁତ ଶକ୍ତି ବର୍ତ୍ତମାନ ଭାରତରୁ ବାଂଲାଦେଶକୁ ଯୋଗାଣ କରାଯାଉଛି । ସେ କହିଥିଲେ ଯେ ମେଗାୱାଟରୁ ଗିଗାୱାଟକୁ ଏହି ଯାତ୍ରା ଭାରତ ଏବଂ ବାଂଲାଦେଶ ମଧ୍ୟରେ ରହିଥିବା ସମ୍ପର୍କରେ ସୁବର୍ଣ୍ଣ ଯୁଗକୁ ଦର୍ଶାଉଛି । ପ୍ରଧାନମନ୍ତ୍ରୀ କହିଥିଲେ ଯେ ଆଖାଉରା-ଅଗରତାଲା ରେଳ ଯୋଗାଯୋଗ ଦୁଇ ଦେଶ ମଧ୍ୟରେ ସୀମା ପାର ଯୋଗାଯୋଗ ପାଇଁ ଆଉ ଏକ ମାର୍ଗ ପ୍ରଶସ୍ତ କରିବ । ଏହି କାର୍ଯ୍ୟ ସମ୍ପୂର୍ଣ୍ଣ କରିବା ଲାଗି ସେ ତ୍ରିପୁରା ମୁଖ୍ୟମନ୍ତ୍ରୀ ଶ୍ରୀ ବିପ୍ଳବ କୁମାର ଦେବଙ୍କୁ ଧନ୍ୟବାଦ ଜଣାଇଥିଲେ । 2021 ସୁଦ୍ଧା ବାଂଲାଦେଶକୁ ମଧ୍ୟମ ଆୟ ରାଷ୍ଟ୍ର ଏବଂ 2041 ସୁଦ୍ଧା ଏହାକୁ ବିକଶିତ ରାଷ୍ଟ୍ରରେ ପରିଣତ କରିବା ଲାଗି ପ୍ରଧାନମନ୍ତ୍ରୀ ଶେଖ ହାସିନଙ୍କ ବିକାଶ ଲକ୍ଷ୍ୟକୁ ପ୍ରଧାନମନ୍ତ୍ରୀ ମୋଦୀ ପ୍ରଶଂସା କରିଥିଲେ । ସେ କହିଥିଲେ ଯେ ଦୁଇ ଦେଶ ମଧ୍ୟରେ ନିବିଡ଼ ସମ୍ପର୍କ ଏବଂ ନାଗରିକଙ୍କ ଠାରୁ ନାଗରିକଙ୍କ ମଧ୍ୟରେ ସମ୍ପର୍କ ଆମର ବିକାଶ ଏବଂ ସମୃଦ୍ଧିକୁ ଏକ ନୂତନ ଉଚ୍ଚତାକୁ ନେଇଯିବ ।
ପ୍ରଧାନମନ୍ତ୍ରୀଙ୍କ ତାମିଲନାଡ଼ୁର ତିରୁପ୍ପୁର ଗସ୍ତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାମିଲନାଡ଼ୁର ତିରୁପ୍ପୁର ଗସ୍ତ କରିଥିଲେ ଏବଂ ରାଜ୍ୟରେ ବିଭିନ୍ନ ଉନ୍ନୟନମୂଳକ ପ୍ରକଳ୍ପର ଲୋକାର୍ପଣ କରିଥିଲେ । ତିରୁପ୍ପୁରର ପେରୁମାନାଲ୍ଲୁର ଗ୍ରାମରେ ବିଭିନ୍ନ ବିକାଶମୂଳକ ପ୍ରକଳ୍ପର ପ୍ରଧାନମନ୍ତ୍ରୀ ଲୋକାର୍ପଣ କରିଥିଲେ । ତିରୁପ୍ପୁର ଠାରେ କର୍ମଚାରୀ ରାଜ୍ୟ ବୀମା ନିଗମ (ଇଏସଆଇସି)ର ମଲ୍ଟି ସ୍ପେଶାଲିଟି ହସପିଟାଲ ପାଇଁ ସେ ଶିଳାନ୍ୟାସ କରିଥିଲେ । ଏହି ଅତ୍ୟାଧୁନିକ 100 ଶଯ୍ୟା ବିଶିଷ୍ଟ ହସପିଟାଲ ତିରୁପ୍ପୁର ଏବଂ ଆଖପାଖ ଅଂଚଳର ଇଏସଆଇ ଆଇନ ଅଧୀନରେ ଆସୁଥିବା 1 ଲକ୍ଷରୁ ଉର୍ଦ୍ଧ୍ଵ କର୍ମଚାରୀ ଏବଂ ସେମାନଙ୍କର ପରିବାର ସଦସ୍ୟଙ୍କ ଚିକିତ୍ସା ଆବଶ୍ୟକତା ପୂରଣ କରିପାରିବ । ପୂର୍ବରୁ ଏହି ଲୋକମାନେ ସହରରେ ଥିବା ଦୁଇଟି ଇଏସଆଇସିର ଡିସପେନସରୀରେ ଚିକିତ୍ସିତ ହେଉଥିଲେ । ଅଧିକ ଚିକିତ୍ସା ନିମନ୍ତେ ସେମାନଙ୍କୁ 50 କିମି ଦୂର କୋଏମ୍ବାଟୁରସ୍ଥିତ ଇଏସଆଇସି ମେଡ଼ିକାଲ କଲେଜ ହସପିଟାଲକୁ ଯିବାକୁ ପଡ଼ୁଥିଲା । ସେ ଚେନ୍ନାଇ ଇଏସଆଇସି ହସପିଟାଲକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପଣ କରିଥିଲେ । ଏହି 470 ଶଯ୍ୟା ବିଶିଷ୍ଟ ଅତ୍ୟାଧୁନିକ ହସପିଟାଲରେ ଚିକିତ୍ସାର ସମସ୍ତ ବିଭାଗରେ ଉନ୍ନତ ମାନର ଚିକିତ୍ସା ଉପଲବ୍ଧ ହୋଇପାରିବ । ତ୍ରିଚି ବିମାନ ବନ୍ଦରର ନୂତନ ସମନ୍ୱିତ କୋଠା ଏବଂ ଚେନ୍ନାଇ ବିମାନ ବନ୍ଦରର ଆଧୁନିକୀକରଣ ପାଇଁ ମଧ୍ୟ ପ୍ରଧାନମନ୍ତ୍ରୀ ଶିଳାନ୍ୟାସ କରିଥିଲେ । ତ୍ରିଚିରେ ନୂଆ ସମନ୍ୱିତ ଟର୍ମିନାଲ ବିଲ୍ଡିଂ ଦ୍ୱାରା ଏହି ବିମାନ ବନ୍ଦରରେ ବାର୍ଷିକ ସମ୍ପୂର୍ଣ୍ଣ କ୍ଷମତା ସହ 3.63 ନିୟୁତ ଯାତ୍ରୀ ଯାତାୟାତ କରିପାରିବେ ଏବଂ ଭିଡ଼ ସମୟରେ 2900 ଯାତ୍ରୀ ଯାତାୟାତ କରିପାରିବେ । ଇ-ଗେଟ, ବାୟୋମେଟ୍ରିକ ଆଧାରିତ ଯାତ୍ରୀ ସ୍କ୍ରିନିଂ ବ୍ୟବସ୍ଥା, ଅନ୍ୟାନ୍ୟ ବୈଶିଷ୍ଟ ସହ ଚେନ୍ନାଇ ବିମାନ ବନ୍ଦରର ଆଧୁନିକୀକରଣ କରାଯିବ ଏବଂ ଏହା ଅନ୍ତର୍ଜାତୀୟ ପ୍ରସ୍ଥାନ ଟର୍ମିନାଲରେ ବର୍ତ୍ତମାନର ଭିଡ଼ ସମସ୍ୟା ଦୂର କରିପାରିବ । ଏହି ଅବସରରେ ଭାରତ ପେଟ୍ରୋଲିୟମ କର୍ପୋରେସନ ଲିମିଟେଡ (ବିପିସିଏଲ)ର ଏନ୍ନୋର କୋଷ୍ଟାଲ ଟର୍ମିନାଲ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରାଯାଇଥିଲା । ଏହା ତୋଣ୍ଡିଆରପେଟ ସୁବିଧା ତୁଳନାରେ ଏକ ବୃହତ ଏବଂ ଉନ୍ନତ ବିକଳ୍ପ ହେବ । ଟର୍ମିନାଲ ସୁବିଧା ସହିତ କୋଚି ଉପକୂଳ ଦେଇ ସାମଗ୍ରୀଗୁଡ଼ିକ ପରିବହନ ହୋଇପାରିବ, ଏହା ସଡ଼କ ଯୋଗେ ପରିବହନ ଖର୍ଚ୍ଚ ହ୍ରାସ କରିବ । ପ୍ରଧାନମନ୍ତ୍ରୀ ମଧ୍ୟ ଚେନ୍ନାଇ ବନ୍ଦରରୁ ଚେନ୍ନାଇ ପେଟ୍ରୋଲିୟମ କର୍ପୋରେସନ ଲିଃ (ସିପିସିଏଲ) ମନାଲି ବିଶୋଧନାଗାରକୁ ନୂତନ ଅଶୋଧିତ ତୈଳ ପାଇପ ଲାଇନର ଉଦଘାଟନ କରିବେ । ପାଇପଲାଇନ ପରିବର୍ଦ୍ଧିତ ସୁରକ୍ଷା ବୈଶିଷ୍ଟ୍ୟ ସହିତ ନିର୍ମାଣ କରାଯାଇଛି, ଯାହା ନିରାପଦ ଏବଂ ଭରସାଯୋଗ୍ୟ ଅଶୋଧିତ ତୈଳ ଯୋଗାଣ କରିବ । ଏହା ତାମିଲନାଡ଼ୁ ଏବଂ ପଡ଼ୋଶୀ ରାଜ୍ୟର ଆବଶ୍ୟକତାକୁ ପୂରଣ କରିବ । ଏଜି-ଡିଏମଏସ ମେଟ୍ରୋ ଷ୍ଟେସନରୁ ୱାଶରମେନପେଟ ମେଟ୍ରୋ ଷ୍ଟେସନ ପର୍ଯ୍ୟନ୍ତ ଚେନ୍ନାଇ ମେଟ୍ରୋର ଏକ ଭାଗକୁ ଯାତ୍ରୀ ସେବାକୁ ମଧ୍ୟ ପ୍ରଧାନମନ୍ତ୍ରୀ ଉଦଘାଟନ କରିଥିଲେ । ଏହି 10 କିମି ଭାଗ ଚେନ୍ନାଇ ମେଟ୍ରୋର ପ୍ରଥମ ପର୍ଯ୍ୟାୟର ଏକ ଅଂଶବିଶେଷ । ଏହି ସମ୍ପ୍ରସାରଣ ସହିତ ଚେନ୍ନାଇ ମେଟ୍ରୋର ପ୍ରଥମ ପର୍ଯ୍ୟାୟର ସମସ୍ତ 45 କିମି ପ୍ରକଳ୍ପ କାର୍ଯ୍ୟକ୍ଷମ ହୋଇଛି । ଏହାପରେ ଆଜି ତାଙ୍କ ଗସ୍ତର ଶେଷ ଭାଗରେ ପ୍ରଧାନମନ୍ତ୍ରୀ କର୍ଣ୍ଣାଟକର ହୁବଲୀ ଅଭିମୁଖେ ଯାତ୍ରା କରିଥିଲେ ।
ମୋଜାମ୍ବିକର ଜାତୀୟ ଆସେମ୍ବ୍ଲି ପରିଦର୍ଶନରେ ପ୍ରଧାନମନ୍ତ୍ରୀ, ମାଲୁଆନା ବିଜ୍ଞାନ ଓ ପ୍ରଯୁକ୍ତି ବିଦ୍ୟା ପାର୍କରେ ଛାତ୍ରଛାତ୍ରୀଙ୍କ ସହିତ କଲେ ମତ ବିନିମୟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦି ଆଜି ମୋଜାମ୍ବିକର ମାପୁଟୋସ୍ଥିତ ଜାତୀୟ ଆସେମ୍ବ୍ଲି ପରିଦର୍ଶନ କରିଛନ୍ତି । ଜାତୀୟ ଆସେମ୍ବ୍ଲିର ସଭାପତି ମିସ ଭେରୋନିକା ମକାମୋଙ୍କ ସହିତ ଆଲୋଚନା କରିଛନ୍ତି । ପ୍ରଧାନମନ୍ତ୍ରୀ ମାଲୁଆନାଠାରେ ବିଜ୍ଞାନ ଏବଂ ପ୍ରଯୁକ୍ତି ବିଦ୍ୟା ପାର୍କରେ ଅବସ୍ଥିତ ସୃଜନଶୀଳତା ଏବଂ ପ୍ରଯୁକ୍ତି ବିଦ୍ୟା ବିକାଶ କେନ୍ଦ୍ର ପରିଦର୍ଶନ କରିଥିଲେ । ଏହି କେନ୍ଦ୍ର, ଟେକ୍ନୋଲଜି ଷ୍ଟାର୍ଟ-ଅପ ଆରମ୍ଭ କରିବା ପାଇଁ ଉପଯୁକ୍ତ ପରିବେଶ ଏବଂ ସୂଚନା ପ୍ରଯୁକ୍ତି ସେବା ସଂକ୍ରାନ୍ତରେ ବଢିଆ ପ୍ରଶିକ୍ଷଣ ପ୍ରଦାନ ସହ ଅନ୍ୟାନ୍ୟ ଗୁରୁତ୍ଵପୂର୍ଣ୍ଣ ସେବା ଯୋଗାଇ ଦେଉଛି । ଏହି ଅବସରରେ ପ୍ରଧାନମନ୍ତ୍ରୀ ଛାତ୍ରଛାତ୍ରୀମାନଙ୍କ ସହିତ ବାର୍ତ୍ତାଳାପ କରିଥିଲେ ଏବଂ ବିଜ୍ଞାନ କେନ୍ଦ୍ରରେ ସେମାନଙ୍କର କାର୍ଯ୍ୟ ଅନୁଭୂତି ବିଷୟରେ ସମସ୍ତଙ୍କୁ ଜଣାଇବା ପାଇଁ ପ୍ରୋତ୍ସାହିତ କରିଥିଲେ । ଭାରତୀୟ ଶିକ୍ଷାନୁଷ୍ଠାନର ପୂର୍ବତନ ଛାତ୍ରଛାତ୍ରୀମାନଙ୍କୁ ମଧ୍ୟ ସେଠାରେ ସେ ଭେଟିଥିଲେ । ମାପୁଟୋଠାରେ ଭାରତୀୟ ସଂପ୍ରଦାୟଙ୍କ ସହିତ ଆଲୋଚନା କଲା ବେଳେ ପ୍ରଧାନମନ୍ତ୍ରୀ କହିଥିଲେ ଯେ ଆଫ୍ରିକା ହେଉଛି ସେହି ଭୂମି ଯେଉଁଠାରେ ପ୍ରଥମେ ଭାରତୀୟ ବଂଶୋଦ୍ଭବମାନଙ୍କ ପରିଚୟ ସୃଷ୍ଟି ହୋଇଥିଲେ । ବଂଶୋଦ୍ଭବମାନେ ପିଢି ପରେ ପିଢି ଭାରତୀୟ ପରମ୍ପରାକୁ ଉଜ୍ଜୀବିତ କରି ରଖିଥିବାରୁ ଏହି ସଂପ୍ରଦାୟକୁ ପ୍ରଧାନମନ୍ତ୍ରୀ ଭୂୟସୀ ପ୍ରଶଂସା କରିଥିଲେ ।
ପ୍ରଧାନମନ୍ତ୍ରୀ କହିଛନ୍ତି ଯେ ଇଣ୍ଡିଆ ଗେଟ ନିକଟରେ ନେତାଜୀ ସୁଭାଷ ଚନ୍ଦ୍ର ବୋଷଙ୍କ ଭବ୍ୟ ପ୍ରତିମୂର୍ତ୍ତି ସ୍ଥାପନ ହେବ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଘୋଷଣା କରିଛନ୍ତି ଯେ ନେତାଜୀ ସୁଭାଷ ଚନ୍ଦ୍ର ବୋଷଙ୍କ ଏକ ବିଶାଳ ପ୍ରତିମୂର୍ତ୍ତି ଇଣ୍ଡିଆ ଗେଟ ନିକଟରେ ସ୍ଥାପନ କରାଯିବ । ନେତାଜୀ ସୁଭାଷ ଚନ୍ଦ୍ର ବୋଷଙ୍କ ଭବ୍ୟ ପ୍ରତିମୂର୍ତ୍ତି ସମ୍ପୂର୍ଣ୍ଣ ହେବା ପର୍ଯ୍ୟନ୍ତ ପ୍ରଧାନମନ୍ତ୍ରୀ ତାଙ୍କ ଜନ୍ମ ବାର୍ଷିକୀ ୨୩ ଜାନୁୟାରୀ ୨୦୨୨ ରେ ହୋଲଗ୍ରାମ ପ୍ରତିମୂର୍ତ୍ତିକୁ ଉନ୍ମୋଚନ କରିବେ । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଏକ ସମୟରେ ଯେତେବେଳେ ସମଗ୍ର ଦେଶ ନେତାଜୀ ସୁଭାଷ ଚନ୍ଦ୍ର ବୋଷଙ୍କ ୧୨୫ ତମ ଜନ୍ମ ବାର୍ଷିକୀ ପାଳନ କରୁଛି, ମୁଁ ଖୁସି ଯେ ଗ୍ରାନାଇଟରେ ର୍ନିମିତ ତାଙ୍କ ଭବ୍ୟ ପ୍ରତିମୂର୍ତ୍ତି ଇଣ୍ଡିଆ ଗେଟରେ ସ୍ଥାପିତ ହେବ । ତାଙ୍କ ପ୍ରତି ଏହା ଭାରତର ଋଣ ପରିଶୋଧର ପ୍ରତୀକ ହେବ । ନେତାଜୀ ବୋଷଙ୍କର ଭବ୍ୟ ପ୍ରତିମୂର୍ତ୍ତି ସମ୍ପୂର୍ଣ୍ଣ ନହେବା ପର୍ଯ୍ୟନ୍ତ, ତାଙ୍କର ଏକ ହୋଲଗ୍ରାମ ପ୍ରତିମୂର୍ତ୍ତି ସମାନ ସ୍ଥାନରେ ଉପସ୍ଥିତ ରହିବ । ୨୩ ଜାନୁଆରୀ, ନେତାଜୀଙ୍କ ଜନ୍ମ ବାର୍ଷିକୀ ଅବସରରେ ମୁଁ ଏହି ହୋଲଗ୍ରାମ ପ୍ରତିମୂର୍ତ୍ତିକୁ ଉନ୍ମୋଚନ କରିବି ।”
ପୂର୍ବତନ ଭାରତୀୟ କୂଟନୀତିଜ୍ଞ ଶ୍ରୀ ଅବସର ବେଉରିଆଙ୍କ ଦେହାନ୍ତରେ ଶୋକ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୂର୍ବତନ ଭାରତୀୟ କୂଟନୀତିଜ୍ଞ ଶ୍ରୀ ଅବସର ବେଉରିଆଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; ଶ୍ରୀ ଅବସର ବେଉରିଆ ଦେଶ ପାଇଁ ତାଙ୍କର ସେବା ଲାଗି ସର୍ବଦା ସ୍ମରଣୀୟ ରହିବେ । ସେ ଓଡିଆ ଭାଷା ଓ ସଂସ୍କୃତିର ଜଣେ ମହାନ ପ୍ରୋତ୍ସାହକ ଭାବରେ ମଧ୍ୟ ଏକ ସ୍ୱତନ୍ତ୍ର ସ୍ଥାନ ସୃଷ୍ଟି କରିଛନ୍ତି । ତାଙ୍କର ଦେହାନ୍ତରେ ଦୁଃଖିତ । ତାଙ୍କ ପରିବାର ଏବଂ ବନ୍ଧୁମାନଙ୍କ ପ୍ରତି ସମବେଦନା । ଓମ୍ ଶାନ୍ତି: ପ୍ରଧାନମନ୍ତ୍ରୀ
ସିଓଲ ୟୋନସେଇ ବିଶ୍ୱବିଦ୍ୟାଳୟଠାରେ ମହାତ୍ମା ଗାନ୍ଧୀଙ୍କ ଆବକ୍ଷ ପ୍ରତିମୂର୍ତ୍ତି ଉନ୍ମୋଚନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସିଓଲର ୟୋନସେଇ ବିଶ୍ୱବିଦ୍ୟାଳୟଠାରେ ମହାତ୍ମା ଗାନ୍ଧୀଙ୍କ ଆବକ୍ଷ ପ୍ରତିମୂର୍ତ୍ତିକୁ ଅନାବରଣ କରିଛନ୍ତି । ଏହି ଅବସରରେ କୋରିଆ ସାଧାରଣତନ୍ତ୍ରର ରାଷ୍ଟ୍ରପତି ମିଃ ମୁନ ଜେ ଇନ, ପ୍ରଥମ ମହିଳା କିମ ଜଙ୍ଗ ସୁକ ଏବଂ ମିଳିତ ଜାତିସଂଘର ପୂର୍ବତନ ମହାସଚିବ ମିଃ ବାନ କୀ ମୁନ ଉପସ୍ଥିତ ଥିଲେ । ଏହି ଅବସରରେ ବକ୍ତବ୍ୟ ରଖି, ପ୍ରଧାନମନ୍ତ୍ରୀ କହିଥିଲେ ଯେ ୟୋନସେଇ ବିଶ୍ୱବିଦ୍ୟାଳୟରେ ବାପୁଙ୍କ ଆବକ୍ଷ ମୂର୍ତ୍ତି ଅନାବରଣ କରିବା ତାଙ୍କ ପାଇଁ ସମ୍ମାନର ବିଷୟ । ଏହା ଆହୁରି ସ୍ୱତନ୍ତ୍ର ହୋଇପାରିଛି କାରଣ ଯେତେବେଳେ ଆମେ ବାପୁଙ୍କ 150ତମ ଜନ୍ମବାର୍ଷିକୀ ପାଳନ କରୁଛୁ ସେପରି ଏକ ସମୟରେ ଏହା ହୋଇଛି ବୋଲି ପ୍ରଧାନମନ୍ତ୍ରୀ କହିଥିଲେ । ବର୍ତ୍ତମାନ ସମୟରେ ମାନବ ଜଗତ ମୁଖ୍ୟତଃ ଦୁଇଟି ସମସ୍ୟା ଆତଙ୍କବାଦ ଏବଂ ଜଳବାୟୁ ପରିବର୍ତ୍ତନ ଭୋଗୁଛି । ବାପୁଙ୍କ ବିଚାର ଏବଂ ଆଦର୍ଶ ଏହାର ନିରାକରଣ ପାଇଁ ଆମକୁ ଶକ୍ତି ପ୍ରଦାନ କରିବାରେ ସହାୟକ ହେବ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ ଆହୁରି କହିଥିଲେ, ନିଜର ଜୀବନକାଳ ମଧ୍ୟରେ ବାପୁ ଆମକୁ ଦେଖାଇ ଯାଇଛନ୍ତି ଯେ ପ୍ରକୃତି ସହିତ କିଭଳି ସୌହାର୍ଦ୍ଦ୍ୟପୂର୍ଣ୍ଣ ଭାବେ ରହି ହେବ ଏବଂ ଜଣେ କିପରି ଅଙ୍ଗାରକାମ୍ଳ ବାଷ୍ପର ମାତ୍ରାକୁ କମାଇପାରିବ । ୟୋନସେଇ ବିଶ୍ୱବିଦ୍ୟାଳୟ ହେଉଛି ଦକ୍ଷିଣ କୋରିଆର ସବୁଠୁ ସମ୍ମାନଜନକ ବିଶ୍ୱବିଦ୍ୟାଳୟ ।
ଆନ୍ତର୍ଜାତିକ ଯୋଗ ଦିବସରେ ଲକ୍ଷ୍ନୌ ସାର୍ବଜନୀନ ଯୋଗ ଶିବିରରେ ଭାଗ ନେଲେ ପ୍ରଧାନମନ୍ତ୍ରୀ

ଆନ୍ତର୍ଜାତିକ ଯୋଗ ଦିବସ-2017 ଅବସରରେ ଆଜି ଲକ୍ଷ୍ନୌରେ ଅନୁଷ୍ଠିତ ସାର୍ବଜନୀନ ଯୋଗ ଶିବିରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଂଶ ଗ୍ରହଣ କରିଛନ୍ତି । ସହରରେ ଲଗାଣ ବର୍ଷା ସତ୍ତ୍ୱେ ରମାବାଇ ଆମ୍ବେଦକର ମୈଦାନରେ ସହସ୍ରାଧିକ ଲୋକ ଏହି କାର୍ଯ୍ୟକ୍ରମରେ ଭାଗ ନେଇଥିଲେ । ସମବେତ ହୋଇଥିବା ଉତ୍ସାହୀ ଜନସାଧାରଣଙ୍କୁ ଉଦବୋଧନ ଦେଇ ପ୍ରଧାନମନ୍ତ୍ରୀ ଲକ୍ଷ୍ନୌରୁ ଦେଶବ୍ୟାପୀ ଯୋଗ ଦିବସରେ ଅଂଶ ଗ୍ରହଣ କରିଥିବା ଲୋକମାନଙ୍କୁ ଶୁଭେଚ୍ଛା ଜଣାଇଥିଲେ । ସେ କହିଥିଲେ ଯେ, ଆଜି ଯୋଗ ଅନେକ ଲୋକଙ୍କ ଜୀବନର ରାହା ହୋଇପାରିଛି । ଦେଶ ବାହାରେ ମଧ୍ୟ ଯୋଗ ଲୋକପ୍ରିୟ ହୋଇପାରିଛି ଏବଂ ଏହା ଭାରତକୁ ବିଶ୍ୱ ସହ ଯୋଡ଼ିପାରିଛି । ପ୍ରଧାନମନ୍ତ୍ରୀ କହିଥିଲେ ଯେ, ବିଗତ ତିନି ବର୍ଷରେ ଦେଶରେ ଅନେକ ଯୋଗ ପ୍ରତିଷ୍ଠାନ ଗଢ଼ି ଉଠିଥିବାରୁ ସେ ଅତ୍ୟନ୍ତ ଖୁସି ଏବଂ ଏଥିପାଇଁ କ୍ରମେ ଯୋଗ ପ୍ରଶିକ୍ଷକଙ୍କ ଚାହିଦା ବୃଦ୍ଧି ପାଉଥିବା ସେ ଲକ୍ଷ୍ୟ କରିପାରୁଛନ୍ତି । ସୁସ୍ଥ ରହିବା ସହ ମାନସିକ ସୁସ୍ଥତା ମଧ୍ୟ ଜରୁରି । ମାନସିକ ସୁସ୍ଥତା ହାସଲ ପାଇଁ ଯୋଗ ଜରୁରି ବୋଲି ସେ କହିଥିଲେ । ଯୋଗକୁ ଜୀବନର ଏକ ଅଂଶ କରିବା ପାଇଁ ପ୍ରଧାନମନ୍ତ୍ରୀ ସମସ୍ତଙ୍କୁ ଅନୁରୋଧ କରିବା ସହ ସେ କହିଥିଲେ ଯେ ଯୋଗ ସ୍ୱାସ୍ଥ୍ୟ ପାଇଁ ପ୍ରତିଶ୍ରୁତି ଦେଇଥାଏ ଏବଂ ଏହାକୁ ଅଭ୍ୟାସ କରିବା ଖର୍ଚ୍ଚଦାୟକ ମଧ୍ୟ ନୁହେଁ । ଏହା ପୂର୍ବରୁ ଲକ୍ଷ୍ନୌରେ ପ୍ରଧାନମନ୍ତ୍ରୀଙ୍କୁ ସ୍ୱାଗତ କରି ଉତ୍ତର ପ୍ରଦେଶ ମୁଖ୍ୟମନ୍ତ୍ରୀ ଯୋଗୀ ଆଦିତ୍ୟନାଥ କହିଥିଲେ ଯେ ଯୋଗ ଆମ ପରମ୍ପରାର ଏକ ଅଂଶ ବିଶେଷ ଏବଂ ଏହା ଆମକୁ ଏକତ୍ର କରିଥାଏ ।
‘ଉଚ୍ଚ ଦକ୍ଷତା ବିଶିଷ୍ଟ ସୌର ପିଭି ମଡ୍ୟୁଲର ଜାତୀୟ କାର୍ଯ୍ୟକ୍ରମ’ ଲାଗି ଉତ୍ପାଦନ ଆଧାରିତ ପ୍ରୋତ୍ସାହନ ଯୋଜନାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ବୈଠକରେ ଉଚ୍ଚଦକ୍ଷତା ବିଶିଷ୍ଟ ସୌର ପିଭି ମଡ୍ୟୁଲରେ ଗିଗାୱାଟ ଆଧାରିତ ଉତ୍ପାଦନ କ୍ଷମତା ହାସଲ କରିବା ଲକ୍ଷ୍ୟ ନେଇ ୧୯ହଜାର ୫୦୦ କୋଟି ଟଙ୍କାର ବ୍ୟୟବରାଦ ସହିତ ‘ଉଚ୍ଚ ଦକ୍ଷତା ବିଶିଷ୍ଟ ସୌର ପିଭି ମଡ୍ୟୁଲର ଜାତୀୟ କାର୍ଯ୍ୟକ୍ରମ’ ପାଇଁ ଉତ୍ପାଦନ ଆଧାରିତ ପ୍ରୋତ୍ସାହନ ଯୋଜନାକୁ ଅନୁମୋଦନ କରାଯାଇଛି । ଏଥିପାଇଁ ନୂତନ ଏବଂ ଅକ୍ଷୟ ଶକ୍ତି ମନ୍ତ୍ରଣାଳୟ ପକ୍ଷରୁ ଦିଆଯାଇଥିବା ପ୍ରସ୍ତାବକୁ ମଞ୍ଜୁରି ମିଳିଛି । ଉଚ୍ଚ ଦକ୍ଷତା ବିଶିଷ୍ଟ ସୌର ପିଭି ମଡ୍ୟୁଲ ପାଇଁ ଜାତୀୟ କାର୍ଯ୍ୟକ୍ରମର ଉଦ୍ଦେଶ୍ୟ ହେଉଛି ଭାରତରେ ଉଚ୍ଚ ଦକ୍ଷତା ବିଶିଷ୍ଟ ସୌର ପିଭି ମଡ୍ୟୁଲ ପ୍ରସ୍ତୁତି ପାଇଁ ଏକ ଇକୋସିଷ୍ଟମ ନିର୍ମାଣ କରିବା। ଏହା ମାଧ୍ୟମରେ ଅକ୍ଷୟ ଶକ୍ତି କ୍ଷେତ୍ରରେ ଆମଦାନୀ ଉପରେ ନିର୍ଭରଶୀଳତାକୁ ମଧ୍ୟ କମ କରାଯାଇ ପାରିବ । ଏହି ପଦକ୍ଷେପ ‘ଆତ୍ମନିର୍ଭର ଭାରତ’ ଅଭିଯାନକୁ ମଜବୁତ କରିବା ସହିତ ରୋଜଗାର ମଧ୍ୟ ବୃଦ୍ଧି କରିବ। ଏକ ପାରଦର୍ଶୀ ଚୟନ ପ୍ରକ୍ରିୟା ମାଧ୍ୟମରେ ସୋଲାର ପିଭି ନିର୍ମାତାଙ୍କ ଚୟନ କରାଯିବ । ସୌର ପିଭି ଉତ୍ପାଦନ ପ୍ଲାଣ୍ଟ ଆରମ୍ଭ ହେବାର ପରବର୍ତ୍ତୀ ପାଞ୍ଚ ବର୍ଷ ପର୍ଯ୍ୟନ୍ତ ଉତ୍ପାଦନ ଆଧାରିତ ପ୍ରୋତ୍ସାହନ (ପିଏଲଆଇ)ର ବିତରଣ କରାଯିବ । ଘରୋଇ ବଜାରରେ ଉଚ୍ଚଦକ୍ଷତା ବିଶିଷ୍ଟ ସୌର ପିଭି ମଡ୍ୟୁଲର ବିକ୍ରି ଉପରେ ଏହି ପ୍ରୋତ୍ସାହନ ଦିଆଯିବ । ଏହି ଯୋଜନାର ଆଶାନୁରୂପ ପରିଣାମ/ଲାଭଗୁଡ଼ିକ ହେଲା: ଏହା ଅନୁମାନ କରାଯାଉଛି ଯେ ସମ୍ପୂର୍ଣ୍ଣ ଏବଂ ଆଂଶିକ ରୂପରେ ଏକୀକୃତ, ସୌର ପିଭି ମଡ୍ୟୁଲର ପାଖାପାଖି ୬୫,୦୦୦ ମେଗାୱାଟ୍‌ ବାର୍ଷିକ ଉତ୍ପାଦନ କ୍ଷମତା ପ୍ରତିଷ୍ଠା କରାଯିବ । ଏହି ଯୋଜନାରେ ପାଖାପାଖି ୯୪ ହଜାର କୋଟି ଟଙ୍କାର ପ୍ରତ୍ୟକ୍ଷ ନିବେଶ ଆସିବ। ଇଭିଏ, ସୋଲାର ଗ୍ଲାସ, ବ୍ୟାକସିଟ୍‌ ଆଦି ଭଳି ଅନ୍ୟାନ୍ୟ ସାମଗ୍ରୀ ପାଇଁ ଉତ୍ପାଦନ କ୍ଷମତା ନିର୍ମାଣ କରାଯିବ। ପାଖାପାଖି ୧,୯୫,୦୦୦ ଲୋକଙ୍କୁ ପ୍ରତ୍ୟକ୍ଷ ନିଯୁକ୍ତି ଓ ପାଖାପାଖି ୭,୮୦,୦୦ ଲୋକଙ୍କୁ ପରୋକ୍ଷ ନିଯୁକ୍ତି ମିଳି ପାରିବ। ପାଖାପାଖି ୧.୩୭ ଲକ୍ଷ କୋଟି ଟଙ୍କାର ଆମଦାନୀ ହ୍ରାସ ପାଇବ । ସୌର ପିଭି ମଡ୍ୟୁଲରେ ଉଚ୍ଚ ଦକ୍ଷତା ହାସଲ କରିବା ପାଇଁ ଗବେଷଣା ଓ ବିକାଶକୁ ପ୍ରୋତ୍ସାହନ ମିଳିବ ।
ବିଶ୍ୱ ଚାମ୍ପିଅନସିପରେ ଜାଭେଲିନ ଥ୍ରୋ ରୌପ୍ୟ ପଦକ ବିଜେତା ନୀରଜ ଚୋପ୍ରାଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ବିଶ୍ୱ ଚାମ୍ପିଅନସିପରେ ପୁରୁଷ ଜାଭେଲିନ ଥ୍ରୋ ରୌପ୍ୟ ପଦକ ବିଜେତା ନୀରଜ ଚୋପ୍ରାଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । ଭାରତୀୟ କ୍ରୀଡା ପ୍ରାଧିକରଣର ଏକ ଟ୍ୱିଟର ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ କହିଛନ୍ତି; “ଆମର ଅନ୍ୟତମ ପ୍ରତିଷ୍ଠିତ ଆଥଲେଟଙ୍କ ଗୁରୁତ୍ୱପୂର୍ଣ୍ଣ ଉପଲବ୍ଧି ! #WorldChampionshipsରେ ଐତିହାସିକ ରୌପ୍ୟ ପଦକ ଜିତିଥିବାରୁ @Neeraj_chopra1ଙ୍କୁ ଅଭିନନ୍ଦନ । ଭାରତୀୟ କ୍ରୀଡା ପାଇଁ ଏହା ବିଶେଷ ମୁହୂର୍ତ୍ତ । ଆଗାମୀ ପ୍ରୟାସ ପାଇଁ ନୀରଜଙ୍କୁ ଶୁଭକାମନା ।”
ଭାରତୀୟ ବାୟୁସେନା ମାର୍ଶାଲ ଅର୍ଜନ ସିଂହଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଭାରତୀୟ ବାୟୁସେନାର ମାର୍ଶାଲ ଅର୍ଜନ ସିଂଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ବ୍ୟକ୍ତ କରିଛନ୍ତି । ନିଜ ଟ୍ୱିଟର ପୃଷ୍ଠାରେ ଏକାଧିକ ଟ୍ୱିଟ୍ କରି ପ୍ରଧାନମନ୍ତ୍ରୀ କହିଛନ୍ତି ଯେ ଭାରତୀୟ ବାୟୁ ସେନାର ଶକ୍ତି ବୃଦ୍ଧିରେ ମାର୍ଶାଲ ଅର୍ଜନ ସିଂହଙ୍କ ସମର୍ପିତ ପ୍ରୟାସ ଆମର ପ୍ରତିରକ୍ଷା ସାମର୍ଥ୍ୟକୁ ସୁଦୃଢ଼ କରିବାରେ ମହାନ ଯୋଗଦାନ ଦେଇଥିଲା । ତାଙ୍କୁ ଜଣେ ମହାନ ବାୟୁ ଯୋଦ୍ଧା ଏବଂ ଜଣେ ଭଲ ମଣିଷ ଭାବେ ଅଭିହିତ କରି ପ୍ରଧାନମନ୍ତ୍ରୀ ଅର୍ଜନ ସିଂହଙ୍କ ଶୋକସନ୍ତପ୍ତ ପରିବାରବର୍ଗ ଏବଂ ଏହି ଦୁଃଖଦ ଘଟଣାରେ ମର୍ମାହତ ଲୋକମାନଙ୍କ ପ୍ରତି ନିଜର ସମବେଦନା ପ୍ରକଟ କରିଛନ୍ତି । “ଭାରତୀୟ ବାୟୁସେନାର ମାର୍ଶାଲ ଅର୍ଜନ ସିଂହଙ୍କ ବିୟୋଗରେ ସାରା ଭାରତ ଶୋକାଭିଭୂତ ହୋଇପଡ଼ିଛି । ଦେଶ ପାଇଁ ତାଙ୍କର ଅସାଧାରଣ ସେବାକୁ ଆମେ ସ୍ମରଣ କରୁଛୁ । ଭାରତୀୟ ବାୟୁସେନାର ଶକ୍ତି ବୃଦ୍ଧିରେ ଆଇଏଏଫ୍ ର ମାର୍ଶାଲ୍ ଅର୍ଜନ ସିଂଙ୍କ ସମର୍ପିତ ପ୍ରୟାସ ଆମ ପ୍ରତିରକ୍ଷା ସାମର୍ଥ୍ୟକୁ ସୁଦୃଢ଼ କରିବାରେ ବହୁତ ବଡ ଯୋଗଦାନ ଦେଇଥିଲା । 1965ରେ ଯେତେବେଳେ ଭାରତୀୟ ବାୟୁସେନା ପ୍ରତିଶୋଧମୂଳକ କାର୍ଯ୍ୟାନୁଷ୍ଠାନ ଚାହୁଁଥିଲା, ଯେତେବେଳେ ଆଇଏଏଫ୍ ମାର୍ଶାଲ ଅର୍ଜନ ସିଂହଙ୍କ ଚମତ୍କାର ନେତୃତ୍ୱକୁ ସାରା ଭାରତ କେବେହେଲେ ଭୁଲିପାରିବ ନାହିଁ । କିଛି ଦିନ ପୂର୍ବେ ମୁଁ ତାଙ୍କୁ ଭେଟିଥିଲି । ଅସୁସ୍ଥତା ସତ୍ତ୍ୱେ, ମୁଁ ବାରଣ କରିଥିଲେ ମଧ୍ୟ ସେ ଉଠି ସାଲ୍ୟୁଟ କରିବା ପାଇଁ ପ୍ରୟାସ କରିଥିଲେ । ତାଙ୍କର ସୈନିକ ଶୃଙ୍ଖଳା ଏପରି ଥିଲା । ଏହି ମହାନ ବାୟୁ ଯୋଦ୍ଧା ଏବଂ ଉତ୍ତମ ମଣିଷ, ମାର୍ଶାଲ ଅର୍ଜନ ସିଂହଙ୍କ ଶୋକସନ୍ତପ୍ତ ପରିବାରବର୍ଗ ଏବଂ ତାଙ୍କ ବିୟୋଗରେ ମର୍ମାହତ ଲୋକମାନଙ୍କ ପ୍ରତି ମୁଁ ଗଭୀର ସମବେଦନା ପ୍ରକଟ କରୁଛି ।”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ୟୁକ୍ରେନରେ ଫସି ରହିଥିବା ଭାରତୀୟଙ୍କୁ ଉଦ୍ଧାର କରିବା ଲାଗି ଆରମ୍ଭ ହୋଇଥିବା ଅପରେସନ ଗଙ୍ଗାରେ ସମ୍ପୃକ୍ତ ଅଂଶୀଦାରମାନଙ୍କ ସହିତ ଭର୍ଚୁଆଲ ବୈଠକରେ ଆଲୋଚନା କଲେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଅପରେସନ ଗଙ୍ଗାରେ ସାମିଲ ହୋଇଥିବା ସମସ୍ତ ଅଂଶୀଦାରମାନଙ୍କ ସହିତ ଭର୍ଚୁଆଲ ମାଧ୍ୟମରେ ଆଲୋଚନା କରିଛନ୍ତି । ଅପରେସନ ଗଙ୍ଗା ମାଧ୍ୟମରେ ୟୁକ୍ରେନରେ ଫସି ରହିଥିବା ପ୍ରାୟ ୨୩ ହଜାର ଭାରତୀୟ ନାଗରିକ ଏବଂ ୧୮ଟି ଦେଶର ୧୪୭ ଜଣ ବିଦେଶୀ ନାଗରିକମାନଙ୍କୁ ସଫଳତାପୂର୍ବକ ଉଦ୍ଧାର କରାଯାଇଥିଲା। ଏହି ଆଲୋଚନାରେ, ୟୁକ୍ରେନ, ପୋଲାଣ୍ଡ, ସ୍ଲୋଭାକିଆ, ରୋମାନିଆ ଏବଂ ହଙ୍ଗେରୀର ଭାରତୀୟ ସମୁଦାୟ ଏବଂ ଘରୋଇ ସଂସ୍ଥାର ପ୍ରତିନିଧିମାନେ ଯୋଗ ଦେଇଥିଲେ । ସେମାନେ ଅପରେସନ ଗଙ୍ଗାର ଅଂଶବିଶେଷ ଭାବେ ନିଜର ଅନୁଭୂତି ବଖାଣିଥିଲେ । ବିଶେଷ କରି ସେମାନେ ସମ୍ମୁଖିନ ହୋଇଥିବା ଆହ୍ବାନ ବିଷୟରେ ଉଲ୍ଲେଖ କରିବା ସହିତ ଏଥିରେ ସେମାନେ ଆତ୍ମସନ୍ତୋଷ ଲାଭ କରିଥିବା କହିଥିଲେ । ଏତେ ଜଟିଳ ଏକ ମାନବୀୟ ଉଦ୍ଧାର କାର୍ଯ୍ୟରେ ଯୋଗଦାନ ଦେବା ସେମାନଙ୍କ ପାଇଁ ସମ୍ମାନର ବିଷୟ ବୋଲି ଅଂଶୀଦାରମାନେ ମତପ୍ରକାଶ କରିଥିଲେ । ଅପରେସନ ଗଙ୍ଗାର ସଫଳତା ପାଇଁ ନିରବିଚ୍ଛିନ୍ନ ଭାବେ କାମ କରିଥିବା ଭାରତୀୟ ସମୁଦାୟ ନେତା, ସ୍ବେଚ୍ଛାସେବୀ ସଂଗଠନ, କମ୍ପାନୀ, ଘରୋଇ ବ୍ୟକ୍ତିବିଶେଷ ଏବଂ ସରକାରୀ ଅଧିକାରୀମାନଙ୍କ ପ୍ରତି ପ୍ରଧାନମନ୍ତ୍ରୀ ନିଜର କୃତଜ୍ଞତା ବ୍ୟକ୍ତ କରିଥିଲେ । ଅପରେସନ ଗଙ୍ଗାରେ ସାମିଲ ହୋଇଥିବା ସମସ୍ତ ଅଂଶୀଦାରମାନେ ପ୍ରଦର୍ଶନ କରିଥିବା ଦେଶପ୍ରେମ ଏବଂ ମାନବସେବା ଭାବନାକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ ବିଭିନ୍ନ ନାଗରିକ ସଂଗଠନର କାର୍ଯ୍ୟକୁ ପ୍ରଶଂସା କରି କହିଥିଲେ ଯେ ସେମାନଙ୍କର ନିସ୍ବାର୍ଥପର ସେବାରେ ଭାରତୀୟ ସଭ୍ୟତାର ମୂଲ୍ୟବୋଧ ପ୍ରତିଫଳିତ ହୋଇଛି । ସେମାନେ ବିଦେଶ ମାଟିରେ ମଧ୍ୟ ଏହି ମହତ କାର୍ଯ୍ୟ ଜାରି ରଖିଛନ୍ତି । ସଙ୍କଟ ସମୟରେ ଭାରତୀୟ ନାଗରିକମାନଙ୍କ ସୁରକ୍ଷା ସୁନିଶ୍ଚିତ କରିବା ଲାଗି ସରକାରଙ୍କ ପକ୍ଷରୁ ଗ୍ରହଣ କରାଯାଇଥିବା ପଦକ୍ଷେପ ସମ୍ପର୍କରେ ପ୍ରଧାନମନ୍ତ୍ରୀ ସୂଚନା ଦେଇଥିଲେ । ୟୁକ୍ରେନ ଏବଂ ଏହାର ପଡ଼ୋଶୀ ରାଷ୍ଟ୍ରର ନେତାମାନଙ୍କ ସହିତ କରିଥିବା ବ୍ୟକ୍ତିଗତ ଆଲୋଚନା ବିଷୟରେ ପ୍ରଧାନମନ୍ତ୍ରୀ ଅବତାରଣା କରିଥିଲେ । ଭାରତୀୟଙ୍କ ଉଦ୍ଧାରରେ ସହାୟତା କରିଥିବା ସବୁ ବିଦେଶୀ ସରକାରଙ୍କୁ ସେ କୃତଜ୍ଞତା ଜଣାଇଥିଲେ । ବିଦେଶରେ ଥିବା ଭାରତୀୟଙ୍କ ସୁରକ୍ଷା ପାଇଁ ସରକାର ଉଚ୍ଚ ପ୍ରାଥମିକତା ଦେଉଥିବା ପ୍ରଧାନମନ୍ତ୍ରୀ କହିଥିଲେ । କୌଣସି ପ୍ରକାର ଅନ୍ତର୍ଜାତୀୟ ସଙ୍କଟ ସମୟରେ ଭାରତୀୟ ନାଗରିକମାନଙ୍କ ସୁରକ୍ଷା ପାଇଁ ଭାରତ ସରକାର କିଭଳି ଭାବେ ତତ୍ପରତାପୂର୍ବକ କାର୍ଯ୍ୟାନୁଷ୍ଠାନ ଗ୍ରହଣ କରିଛନ୍ତି ସେ ସମ୍ପର୍କରେ ପ୍ରଧାନମନ୍ତ୍ରୀ ସୂଚନା ଦେଇଥିଲେ । ଜରୁରିକାଳୀନ ପରିସ୍ଥିତି ସମୟରେ, ଭାରତର ପ୍ରାଚୀନ ବସୁଧୈବ କୁଟୁମ୍ବକମ୍‌ ଆଦର୍ଶରେ ଅନୁପ୍ରାଣିତ ହୋଇ ଅନ୍ୟ ଦେଶର ନାଗରିକମାନଙ୍କୁ ମଧ୍ୟ ଭାରତ ସହାୟତା ଯୋଗାଇ ଦେଇଛି ।
ସ୍ୱାଧିନତା ସଂଗ୍ରାମୀମାନଙ୍କ ପେନସନ ବୃଦ୍ଧିକୁ କେବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ଆଜି (21.09.2016) ସ୍ୱତନ୍ତ୍ରତା ସୈନିକ ସମ୍ମାନ ପେନସନ ଯୋଜନା, 1980 ଅଧିନରେ ସ୍ୱାଧିନତା ସଂଗ୍ରାମୀ, ସେମାନଙ୍କ ବିଧବା ପତ୍ନୀ, ଯୋଗ୍ୟ ଝିଅ ଏବଂ ନିର୍ଭରଶୀଳ ପିତା-ମାତାଙ୍କୁ ମିଳୁଥିବା ପେନସନର ବୃଦ୍ଧି ପ୍ରସ୍ତାବକୁ ଅନୁମୋଦନ କରିଛନ୍ତି। ଏହା ପିଛିଲା ଭାବେ ଅର୍ଥାତ୍ ଅଗଷ୍ଟ 15, 2016 ରୁ ଲାଗୁ କରାଯିବ। କେନ୍ଦ୍ରୀୟ ସ୍ୱାଧିନତା ସଂଗ୍ରାମୀ ପେନସନର ଏବଂ ସେମାନଙ୍କ ଉପରେ ନିର୍ଭର କରୁଥିବା ସମ୍ପର୍କୀୟମାନଙ୍କ ପାଇଁ ଉଦ୍ଦିଷ୍ଟ ପେନସନ ଯୋଜନାରେ କେତେକ ପୁନର୍ବିନ୍ୟାସ କରାଯାଇଛି – 1. ଆଣ୍ଡାମାନର ପୂର୍ବତନ ରାଜନୈତିକ ବନ୍ଦୀ ଏବଂ ସେମାନଙ୍କ ପତ୍ନୀଙ୍କୁ ମାସିକ ପେନସନ ପରିମାଣ 24,775 ଟଙ୍କାରୁ 30,000 ଟଙ୍କାକୁ ବୃଦ୍ଧି 2. ତକ୍ରାଳୀନ ବ୍ରିଟିଶ ଶାସନ ଅମଳରେ ଭାରତ ବାହାରେ କଷ୍ଟ ଭୋଗିଥିବା ସ୍ୱାଧିନତା ସଂଗ୍ରାମୀ ଓ ସେମାନଙ୍କ ପତ୍ନୀଙ୍କ ପେନସନ ମାସିକ 23,085 ଟଙ୍କାରୁ 28,000 ଟଙ୍କାକୁ ବୃଦ୍ଧି 3. ଅନ୍ୟାନ୍ୟ ସ୍ୱାଧିନତା ସଂଗ୍ରାମୀ, ସେମାନଙ୍କ ପତ୍ନୀ ଏବଂ ଆଜାଦ ହିନ୍ଦ ଫୌଜର ସଂଗ୍ରାମୀମାନଙ୍କ ପେନସନ 21,395 ଟଙ୍କାରୁ 26,000 ଟଙ୍କାକୁ ବୃଦ୍ଧି 4. ସେହିପରି ସ୍ୱାଧିନତା ସଂଗ୍ରାମୀଙ୍କ ଉପରେ ନିର୍ଭରଶୀଳ ପିତା-ମାତା ଏବଂ ସେମାନଙ୍କ ଯୋଗ୍ୟ କନ୍ୟାଙ୍କ ମାସିକ ପେନସନ 3,380 ଟଙ୍କାରୁ ବୃଦ୍ଧି କରାଯାଇ 13,000 ରୁ 15,000 ଟଙ୍କା ମଧ୍ୟରେ ରଖାଯାଇଛି ।
ମହାନବମୀ ଅବସରରେ ମା ସିଦ୍ଧିଦାତ୍ରୀଙ୍କୁ ପ୍ରାର୍ଥନା ଜଣାଇଲେ ପ୍ରଧାନମନ୍ତ୍ରୀ

ମହାନବମୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମା ସିଦ୍ଧିଦାତ୍ରୀଙ୍କୁ ପ୍ରାର୍ଥନା ଜଣାଇବା ସହ ଦେଶବାସୀଙ୍କ ପାଇଁ ଆଶୀର୍ବାଦ କାମନା କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ନବରାତ୍ରୀରେ ମହାନବମୀର ପବିତ୍ର ଅବସରରେ ମା ସିଦ୍ଧିଦାତ୍ରୀଙ୍କ ପୂଜାର୍ଚ୍ଚନା ହୋଇଥାଏ । ତାଙ୍କ ଆଶୀର୍ବାଦରୁ ସମସ୍ତଙ୍କୁ ନିଜ ନିଜର ସିଦ୍ଧି ପ୍ରାପ୍ତ ହେଉ ବୋଲି କାମନା କରୁଛି । ମାତାଙ୍କ ଭକ୍ତମାନଙ୍କ ପାଇଁ ଏକ ସ୍ତୁତି ନିବେଦନ କରୁଛି…. https://t.co/YYTr3oNm5Y”
ମାଲେସିଆ ସହ ହୋଇଥିବା ସଂଶୋଧିତ ବିମାନସେବା ରାଜିନାମାକୁ କ୍ୟାବିନେଟ ମଞ୍ଜୁରି

ମାଲେସିଆ ସହ ସ୍ୱାକ୍ଷରିତ ସଂଶୋଧିତ ବିମାନ ସେବା ରାଜିନାମା (ASA)କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ସ୍ଵୀକୃତି ମିଳିଛି । 2011 ମସିହାରେ ଏହି ସଂଶୋଧିତ ରାଜିନାମା ପ୍ରସ୍ତାବ ଆଗତ ହୋଇଥିଲା । ତେବେ ଏହାର ଧାରା -13 ଯଥା – ଉପାର୍ଜନ ହସ୍ତାନ୍ତରରେ କେତେକ ବ୍ୟତିକ୍ରମ ଥିବାରୁ ଏହାର ସ୍ୱାକ୍ଷର ପ୍ରକ୍ରିୟା ବିକଶିତ ହୋଇଥିଲା । ICAN, 2016 ବେଳେ ମାଲେସିଆ ପକ୍ଷରୁ ଏହାର ବ୍ୟବସ୍ଥା ପତ୍ରରେ ସଂଶୋଧନ ପାଇଁ ଭାରତ ସରକାରଙ୍କ ଅର୍ଥ ମନ୍ତ୍ରଣାଳୟ ଦେଇଥିବା ପ୍ରସ୍ତାବରେ ମାଲେସିଆ ରାଜି ହୋଇଥିଲା । ଏହି ରାଜିନାମାର ବୈଶିଷ୍ଟ୍ୟମାନ ହେଲା – 1. ପ୍ରଚଳିତ ଏଏସଏ 1974 ମସିହାରେ ସ୍ୱାକ୍ଷର ହୋଇଥିବାରୁ ଏହାର ସଂଶୋଧନ ଓ ଉନ୍ନତିକରଣ ଆବଶ୍ୟକ ହୋଇପଡିଥିଲା । 2. ସଦ୍ୟତମ ଆଇସିଏଓ ବ୍ୟବସ୍ଥା ଅନୁସାରେ ସଂଶୋଧିତ ଏଏସଏକୁ ସଂଶୋଧନ କରାଯାଇଛି । 3. ଏଥିରେ ତୃତୀୟ ପକ୍ଷ ରାଷ୍ଟ୍ରଙ୍କ ଏୟାରଲାଇନ ସହ ସହଯୋଗ ମାର୍କେଟିଂ ବ୍ୟବସ୍ଥା କରାଯାଇଛି । 4. ଘରୋଇ କୋଡସେୟାର ବ୍ୟବସ୍ଥାକୁ ଏଥିରେ ସାମିଲ କରାଯାଇଛି । 5. “ଆନ୍ତଃମଡେଲ ସେବା” ଧାରାକୁ ସଂଶୋଧିତ ଏଏସଏରେ ସାମିଲ କରାଯାଇଛି । ଯଦ୍ୱାରା ଅନ୍ୟପକ୍ଷର ରାଷ୍ଟ୍ରରୁ ଆସୁଥିବା ବିମାନ ଯାତ୍ରା ଓ ମାଲ ଯେ କୌଣସି ଆନ୍ତଃମଡେଲ ପରିବହନ ଦେଇ ଯାତାୟାତ କରିହେବ ।
ସମ୍ବିଧାନ (ଜାମ୍ମୁ ଓ କାଶ୍ମୀର ପାଇଁ ପ୍ରଯୁଜ୍ୟ) ସଂଶୋଧନ ଆଦେଶ, 2019କୁ କେନ୍ଦ୍ର କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ସମ୍ବିଧାନ (ଜାମ୍ମୁ କାଶ୍ମୀର ପାଇଁ ପ୍ରଯୁଜ୍ୟ) ଆଦେଶ 1954 ଯାହାକି ପରବର୍ତ୍ତୀ ସମୟରେ ସମ୍ବିଧାନ (ଜାମ୍ମୁ କାଶ୍ମୀର ପାଇଁ ପ୍ରଯୁଜ୍ୟ) ସଂଶୋଧନ ଆଦେଶ, 2019 ଭାବେ ସଂଶୋଧନ ହେବାକୁ ଅଛି ଓ ଜାମ୍ମୁ କାଶ୍ମୀର ସରକାରଙ୍କ ପ୍ରସ୍ତାବ ମୁତାବକ ଏଥିରେ ପ୍ରସ୍ତାବିତ ସଂଶୋଧନକୁ ମଞ୍ଜୁରି ମିଳିଛି । ଫଳରେ ରାଷ୍ଟ୍ରପତିଙ୍କ ଦ୍ଵାରା ଅନୁଛେଦ 370ର ଧାରା (1) ଅନ୍ତର୍ଗତ ଜାରି ସମ୍ବିଧାନ (ଜମ୍ମୁ ଓ କଶ୍ମୀରରେ ଲାଗୁ ହେବ ନିମନ୍ତେ) ସଂଶୋଧନ ଆଦେଶ, 2019 ବଳରେ ସମ୍ବିଧାନ (77ତମ ସଂଶୋଧନ) ଆଇନ, 1955 ଏବଂ ସମ୍ବିଧାନ (103ତମ ସଂଶୋଧନ) ଆଇନ, 2019 ଦ୍ଵାରା ସଂଶୋଧିତ ଭାରତୀୟ ସମ୍ବିଧାନର ପ୍ରାସଙ୍ଗିକ ବ୍ୟବସ୍ଥା ଲାଗୁ ହେବ । ପ୍ରଭାବ: ଏହା ବିଜ୍ଞପିତ ହେବାପରେ, ରାଜ୍ୟର ତଫସିଲଭୁକ୍ତ ଜାତି ଓ ତଫସିଲଭୁକ୍ତ ଜନଜାତିର କର୍ମଚାରୀମାନଙ୍କୁ ପଦୋନ୍ନତି ପାଇଁ ଏବଂ ଆର୍ଥିକ ଦୃଷ୍ଟିରୁ ଦୁର୍ବଳ ବର୍ଗର ପ୍ରାର୍ଥୀମାନଙ୍କୁ ଶିକ୍ଷାନୁଷ୍ଠାନମାନଙ୍କରେ ନାମ ଲେଖାଇବା ପାଇଁ ତଥା ଚାକିରି କ୍ଷେତ୍ରରେ 10% ସଂରକ୍ଷଣର ସୁବିଧା ପ୍ରଦାନ କରିବ । ବର୍ତ୍ତମାନ ବଳବତ୍ତର ରହିଥିବା ସଂରକ୍ଷଣ ସୁବିଧା ଅତିରିକ୍ତ ଏହି ସଂରକ୍ଷଣ ବ୍ୟବସ୍ଥା କାର୍ଯ୍ୟକାରୀ ହେବ ।
ଆଶା ଓ ଅଙ୍ଗନବାଡି କର୍ମୀଙ୍କ ପାରିଶ୍ରମିକ ବୃଦ୍ଧି  ଘୋଷଣା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଜୀବନ ଜ୍ୟୋତି ବୀମା ଯୋଜନା ଏବଂ ପ୍ରଧାନମନ୍ତ୍ରୀ ସୁରକ୍ଷା ବୀମା ଯୋଜନାରେ ମାଗଣା ବୀମାଭୁକ୍ତ ହେବେ ଆଶା କର୍ମୀ, ସହାୟିକା ଅଙ୍ଗନବାଡି କର୍ମଚାରୀଙ୍କ ପାରିଶ୍ରମିକ 4500 ଟଙ୍କାକୁ ବୃଦ୍ଧି ସହାୟିକାମାନେ ପାଇବେ 2250 ଟଙ୍କା କମନ ଆପ୍ଲିକେସନ ସଫ୍ଟୱେର ବ୍ୟବହାର ପାଇଁ ମିଳିବ ଅତିରିକ୍ତ 250ରୁ 500 ଟଙ୍କା ପର୍ଯ୍ୟନ୍ତ ଭତ୍ତା ଆଶା ଓ ଅଙ୍ଗନବାଡି କର୍ମୀଙ୍କ ପାରିଶ୍ରମିକ ବୃଦ୍ଧି ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଘୋଷଣା କରିଛନ୍ତି । ଏହା ଆଗାମୀ ମାସରୁ ଲାଗୁ ହେବ । ଆଜି ଦେଶର ବିଭିନ୍ନ ସ୍ଥାନରେ ଲକ୍ଷ ଲକ୍ଷ ଆଶା, ଅଙ୍ଗନବାଡି ଏବଂ ଏଏନଏମ କର୍ମଚାରୀଙ୍କ ସହିତ ଏକ ଭିଡିଓ ବ୍ରିଜ କାର୍ଯ୍ୟକ୍ରମ ମାଧ୍ୟମରେ ମତ ବିନିମୟ କରିବା ସମୟରେ ପ୍ରଧାନମନ୍ତ୍ରୀ ଏହା ଘୋଷଣା କରିଛନ୍ତି । ଆଶା କର୍ମୀମାନଙ୍କୁ କେନ୍ଦ୍ର ସରକାର ପ୍ରଦାନ କରୁଥିବା ନିୟମିତ ଭତ୍ତା ଦୁଇଗୁଣ କରାଯିବ ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି । ଏଥିସହିତ ସମସ୍ତ ଆଶା କର୍ମୀ ଏବଂ ସେମାନଙ୍କ ସହାୟିକାମାନଙ୍କୁ ପ୍ରଧାନମନ୍ତ୍ରୀ ଜୀବନ ଜ୍ୟୋତି ବୀମା ଯୋଜନା ଏବଂ ପ୍ରଧାନମନ୍ତ୍ରୀ ସୁରକ୍ଷା ବୀମା ଯୋଜନା ଅନ୍ତର୍ଗତ ମାଗଣା ବୀମାଭୁକ୍ତ କରାଯିବ । ଅଙ୍ଗନବାଡି କର୍ମଚାରୀଙ୍କ ପାରିଶ୍ରମିକରେ ମଧ୍ୟ ଆଖିଦୃଶିଆ ବୃଦ୍ଧି ନେଇ ପ୍ରଧାନମନ୍ତ୍ରୀ ଘୋଷଣା କରିଛନ୍ତି । ଯେଉଁମାନେ ପୂର୍ବରୁ 3000 ଟଙ୍କା ପାଉଥିଲେ ସେମାନେ ଏବେ 4500 ଟଙ୍କା ପାଇବେ । ସେହିପରି ଯେଉଁମାନେ 2200 ଟଙ୍କା ପାଉଥିଲେ ସେମାନେ 3500 ଟଙ୍କା ପାଇବେ । ଅଙ୍ଗନବାଡି ସହାୟିକାମାନଙ୍କ ପାରିଶ୍ରମିକ ମଧ୍ୟ 1500 ଟଙ୍କାରୁ ବୃଦ୍ଧି ପାଇ 2250 ଟଙ୍କା କରାଯାଇଛି । ପ୍ରଧାନମନ୍ତ୍ରୀ ଆହୁରି ମଧ୍ୟ ଘୋଷଣା କରିଛନ୍ତି ଯେ କମନ ଆପ୍ଲିକେସନ ସଫ୍ଟୱେର (ICDS-CAS) ବ୍ୟବହାର କରୁଥିବା ଅଙ୍ଗନବାଡି କର୍ମୀ ଏବଂ ସହାୟିକାମାନଙ୍କୁ ଅତିରିକ୍ତ ଭତ୍ତା ପ୍ରଦାନ କରାଯିବ । ଏହି ଭତ୍ତା 250ରୁ 500 ଟଙ୍କା ମଧ୍ୟରେ ହେବ ଏବଂ ଏହା ପ୍ରଦର୍ଶନ ଭିତ୍ତିକ ହେବ । ପ୍ରଧାନମନ୍ତ୍ରୀ ଦେଶବ୍ୟାପୀ 3-A ଟିମ – ଆଶା କର୍ମୀ, ଅଙ୍ଗନବାଡି କର୍ମୀ ଏବଂ ଏଏନଏମ (ସହାୟିକା ନର୍ସ)ମାନଙ୍କ ସହ ମତ ବିନିମୟ କରିଥିଲେ । ଦେଶରେ କୁପୋଷଣ ହ୍ରାସ ଦିଗରେ ପୋଷଣ ଅଭିଯାନ ଲକ୍ଷ୍ୟକୁ ସଫଳ କରିବା ନେଇ ସ୍ୱାସ୍ଥ୍ୟ ଓ ପୁଷ୍ଟିସାଧନ ସେବା ପ୍ରଦାନରେ ଉନ୍ନତି ଲାଗି ସେମାନଙ୍କ ମିଳିତ ପ୍ରୟାସ ଏବଂ ଅଭିନବ ପ୍ରାଦ୍ୟୋଗିକୀର ବ୍ୟବହାରକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ ।
ପ୍ରଧାନମନ୍ତ୍ରୀ ଭାରତୀୟ ଜନୌଷଧି ପରିଯୋଜନାର ହିତାଧିକାରୀଙ୍କ ସହ ମତ ବିନିମୟ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି, ଭିଡିଓ କନଫରେନ୍ସ ଜରିଆରେ ପ୍ରଧାନମନ୍ତ୍ରୀ ଭାରତୀୟ ଜନୌଷଧି ପରିଯୋଜନାର ହିତାଧିକାରୀ ଏବଂ ଜନୌଷଧି କେନ୍ଦ୍ରଗୁଡ଼ିକର ଷ୍ଟୋର ମାଲିକମାନଙ୍କ ସହିତ ମତ ବିନିମୟ କରିଥିଲେ । ଜେନେରିକ ଔଷଧର ଉପଯୋଗ ପାଇଁ ସଚେତନତା ସୃଷ୍ଟି କରିବା ଏବଂ ଏହାକୁ ତ୍ୱରାନ୍ୱିତ କରିବା ଉଦ୍ଦେଶ୍ୟରେ ସାରା ଦେଶରେ 7 ମାର୍ଚ୍ଚ, 2019କୁ ‘ଜନୌଷଧି ଦିବସ ଭାବେ ପାଳନ କରିବା ଲାଗି କେନ୍ଦ୍ର ସରକାର ନିଷ୍ପତ୍ତି ନେଇଥିଲେ । ପାଞ୍ଚ ହଜାରରୁ ଅଧିକ ସ୍ଥାନରୁ ହିତାଧିକାରୀ ଏବଂ ଷ୍ଟୋର ମାଲିକମାନଙ୍କ ସହିତ ମତ ବିନିମୟ କରି ପ୍ରଧାନମନ୍ତ୍ରୀ କହିଥିଲେ ଯେ କମ ମୂଲ୍ୟରେ ଉଚ୍ଚ ମାନର ଔଷଧ ଉପଲବ୍ଧ କରାଇବା ନିମନ୍ତେ ସରକାର ଦୁଇଟି ପ୍ରମୁଖ ପଦକ୍ଷେପ ନେଇଛନ୍ତି । ପ୍ରଥମତଃ, 850ଟି ଜରୁରି ଔଷଧର ମୂଲ୍ୟ ନିୟନ୍ତ୍ରଣ କରାଯାଇଛି ଏବଂ ହୃତପିଣ୍ଡ ଷ୍ଟେଂଟ ଓ ଆଣ୍ଠୁ ଅସ୍ତ୍ରୋପଚାର ସରଞ୍ଜାମ ମୂଲ୍ୟ ହ୍ରାସ କରାଯାଇଛି । ଦ୍ୱିତୀୟତଃ, ଦେଶବ୍ୟାପୀ ସଂଖ୍ୟାଧିକ ଜନୌଷଧି କେନ୍ଦ୍ର ଆରମ୍ଭ କରାଯାଇଛି । ଏସବୁ ପଦକ୍ଷେପ କେବଳ ଗରିବମାନଙ୍କୁ ନୁହେଁ, ବରଂ ମଧ୍ୟମବର୍ଗଙ୍କୁ ଲାଭାନ୍ୱିତ କରିଛି ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଜନୌଷଧି କେନ୍ଦ୍ରଗୁଡ଼ିକରେ ବଜାର ଦର ତୁଳନାରେ 50ରୁ 90 ପ୍ରତିଶତ କମ ମୂଲ୍ୟରେ ଔଷଧ ମିଳିପାରୁଛି । ଗତ ସାଢ଼େ ଚାରି ବର୍ଷ ମଧ୍ୟରେ 5 ହଜାରରୁ ଅଧିକ ଜନୌଷଧି କେନ୍ଦ୍ର ଖୋଲାଯାଇଥିବା ସେ ଉଲ୍ଲେଖ କରିଥିଲେ । ଏହି କେନ୍ଦ୍ରଗୁଡ଼ିକ କେବଳ ଉନ୍ନତମାନର ଔଷଧ ଯୋଗାଇ ଦେଉନାହାନ୍ତି ବରଂ ଆତ୍ମନିଯୁକ୍ତି ଏବଂ ନୂତନ ନିଯୁକ୍ତି ସୁଯୋଗ ସୃଷ୍ଟି କରୁଛନ୍ତି ବୋଲି ପ୍ରଧାନମନ୍ତ୍ରୀ କହିଥିଲେ । ସ୍ୱାସ୍ଥ୍ୟ କ୍ଷେତ୍ରରେ ସାମଗ୍ରୀକ ପରିବର୍ତ୍ତନ ଆଣିବା ଲାଗି ସଂକଳ୍ପ ବିଷୟରେ ପ୍ରଧାନମନ୍ତ୍ରୀ କହିଥିଲେ ଯେ ସରକାରଙ୍କ ଆଭିମୁଖ୍ୟ ହେଉଛି “ଶୂନ୍ୟତା ନୁହେଁ–କେବଳ ସମାଧାନ” । ସ୍ୱାସ୍ଥ୍ୟ କ୍ଷେତ୍ର ସହ ଜଡ଼ିତ ସମସ୍ତ ଅଂଶୀଦାର ଏହି କ୍ଷେତ୍ରକୁ ପରିବର୍ତ୍ତିତ କରିବା ନିମନ୍ତେ ମିଳିତ ଭାବେ କାର୍ଯ୍ୟ କରୁଛନ୍ତି ବୋଲି ପ୍ରଧାନମନ୍ତ୍ରୀ କହିଥିଲେ । ସେ କହିଥିଲେ ଯେ ଗତ ସାଢ଼େ ଚାରି ବର୍ଷ ମଧ୍ୟରେ 15ଟି ନୂଆ ଏମ୍ସ ଖୋଲାଯାଇଛି କିମ୍ବା ନିର୍ମାଣାଧୀନ ରହିଛି । ଏଥିସହିତ ମେଡ଼ିକାଲ କ୍ଷେତ୍ରରେ 31 ହଜାର ଏମବିବିଏସ ଓ ସ୍ନାତ୍ତୋକୋତର ଡାକ୍ତରୀ ସିଟ ବୃଦ୍ଧି କରାଯାଇଛି । ପ୍ରଧାନମନ୍ତ୍ରୀଙ୍କ ସହିତ ମତ ବିନିମୟ କରି, ଜନୌଷଧି କେନ୍ଦ୍ରରେ ଉନ୍ନତ ମାନର ଔଷଧ ଉପଲବ୍ଧ ହେଉଥିବା ନେଇ ହିତାଧିକାରୀମାନେ ଖୁସି ବ୍ୟକ୍ତ କରିଥିଲେ । ହିତାଧିକାରୀମାନେ ଉଲ୍ଲେଖ କରିଥିଲେ ଯେ ଔଷଧଗୁଡ଼ିକର କମ ମୂଲ୍ୟ କାରଣରୁ ସେମାନେ ଉପଯୁକ୍ତ ଚିକିତ୍ସା ପାଇବା ସହିତ ଅର୍ଥ ସଂଚୟ କରିବାରେ ସକ୍ଷମ ହେଉଛନ୍ତି ।
ଉତ୍ତରପ୍ରଦେଶର ପିଲିଭିଟ୍‍ରେ ସଡକ ଦୁର୍ଘଟଣାରେ ମୃତ୍ୟୁ ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପିଲିଭିଟରେ ଏକ ସଡ଼କ ଦୁର୍ଘଟଣାରେ ମୃତକଙ୍କ ପାଇଁ ଶୋକ ପ୍ରକାଶ କରିଛନ୍ତି । ସେ ଆହତମାନଙ୍କ ଶୀଘ୍ର ଆରୋଗ୍ୟ କାମନା କରିଛନ୍ତି । ପିଏମ୍‍ଓ ଏକ ଟୁଇଟ୍‌ରେ କହିଛି: “ଉତ୍ତରପ୍ରଦେଶର ପିଲିଭିଟରେ ସଡ଼କ ଦୁର୍ଘଟଣା ହୃଦୟ ବିଦାରକ ଅଟେ । ଯେଉଁମାନେ ଏଥିରେ ନିଜର ପ୍ରିୟଜନଙ୍କୁ ହରାଇଛନ୍ତି ମୁଁ ସେମାନଙ୍କୁ ସମବେଦନା ଜଣାଉଛି । ସମସ୍ତ ଆହତଙ୍କ ଶୀଘ୍ର ଆରୋଗ୍ୟ କାମନା କରୁଛି: ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ।”
ରିଓ ଅଲମ୍ପିକ୍ସରେ ବ୍ରୋଞ୍ଜ ପଦକପ୍ରାପ୍ତ ସାକ୍ଷୀ ମଲିକଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ରିଓ ଅଲମ୍ପିକ୍ସରେ ମହିଳା କୁସ୍ତିରେ ବ୍ରୋଞ୍ଜ ପଦକ ହାସଲ କରିଥିବା ସାକ୍ଷୀ ମଲିକଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ସାକ୍ଷୀ ମଲିକ ଇତିହାସ ରଚିଲେ । ବ୍ରୋଞ୍ଜ ପଦକ ପାଇଁ ତାଙ୍କୁ ଅଭିନନ୍ଦନ । ସମଗ୍ର ଦେଶ ଆନନ୍ଦିତ । ପବିତ୍ର ରକ୍ଷା ବନ୍ଧନ ଅବସରରେ, ଭାରତର କନ୍ୟା ସାକ୍ଷୀ ମଲିକ ବ୍ରୋଞ୍ଜ ପଦକ ହାସଲ କରି ଆମ ସମସ୍ତଙ୍କୁ ଗୌରବାନ୍ଵିତ କରିଛନ୍ତି । ଆଗାମୀ ବର୍ଷଗୁଡିକରେ ସାକ୍ଷୀ ମଲିକ ଅନେକ କ୍ରିଡାବିତଙ୍କୁ ପ୍ରେରଣା ଯୋଗାଇବେ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।